stanford-oval/wikipedia huggingface dataset:
ההארדקיס
היסטוריה

להקת ההארדקיס הוקמה בשנת 2011 על ידי הסולנית יוליה סנינה והגיטריסט ולרי בבקו. בספטמבר הלהקה הציגה את סרטון הבכורה שלה "Babylon". ההארדקיס חיממו אמנים ידועים דוגמת Hurts וסולאנג' נואלס בהופעות שלהם בקייב באותה השנה.
בשנת 2012, ההארדקיס היו מועמדים לפרס MTV לאמן המוזיקלי האוקראיני הטוב ביותר. הלהקה הופיעה בפסטיבל MIDEM ב-29 בינואר.
בשנת 2013, הלהקה זכתה בשני פרסים – "האמן העולה הטוב ביותר" ו"סרטון המוזיקה הטוב ביותר" (למפיק ולרי בבקו על הקליפ של Make-Up) – בטקס פרסי YUNA. ב-18 במאי הלהקה ערכה הופעה מלאה ראשונה בתיאטרון הירוק בקייב. הם פתחו את פרסי המוזיקה Muz-TV ב-7 ביוני. באותה שנה יצאו ההארדקיס לסיבוב הופעות אירופאי והופיעו ב-16 ערים.
בשנת 2014 ההארדקיס הופיעו בפסטיבל פארק לייב וחלקו את הבמה עם הלהקות The Prodigy, דפטונס וסקילט.
בשנת 2015 הלהקה שוב הייתה מועמדת לפרס המוזיקה YUNA, עם מועמדויות בקטגוריות "אלבום המוזיקה הטוב ביותר" ו-"השיר הטוב ביותר".
בשנת 2016 הם השתתפו הקדם האירוויזיון האוקראיני עם שירם "Helpless". לאחר ציוני חבר השופטים הם היו במקום הראשון, אך ירדו למקום השני לאחר הוספת קולות הצופים.
ב-2018, הלהקה זכתה בשני פרסים ב-YUNA – "להקת הרוק הטובה ביותר" ו-"השיר האוקראיני הטוב ביותר".
סולנית הלהקה יוליה סנינה שופטת בגרסה האוקראינית של אקס פקטור.
יוליה סנינה וגיטריסט הלהקה ולרי בבקו נשואים זה לזה מאז שנת 2011.
חברי הלהקה > חברים נוכחיים

יוליה סנינה – קולות ראשיים (2011-היום)
ולרי "ואל" בבקו – גיטרה חשמלית (2011-היום), סינת'סייזר (2016-היום)
קלים ליסיוק – גיטרה בס, קולות ליווי (2016-היום)
יבגן קיבילייב – תופים (2019-היום)
חברי הלהקה > חברים לשעבר

פול סולונר – סינת'סייזר (2011–2013)
ויטלי אוניסקביץ' – סינת'סייזר (2013–2016)
רומן סקורובגאטקו – גיטרה (2013–2018)
דמיטרו "קריצ'י" סמוטרוב – תופים (2011–2019)
חברי הלהקה > זכויות

יוליה סנינה וולרי בבקו מחזיקים בזכויות לכל שירי הלהקה, אותם הם כותבים ביחד.
דיסקוגרפיה > אלבומים

2014 – Stones and Honey (אבנים ודבש)
2017 – Perfection Is a Lie (שלמות היא שקר)
2018 – Залізна ластівка (סנונית מברזל)
2021 – Жива і не залізна (בחיים ולא מברזל)
דיסקוגרפיה > סינגלים

2011 – Babylon
2011 – Dance with Me
2012 – Make-Up
2012 – October
2013 – Part of Me
2013 – In Love
2013 – Under the Sun
2013 – Shadows of Time
2014 – Tell Me Brother
2014 – Hurricane
2014 – Stones
2014 – Strange Moves
2015 – PiBiP
2015 – Organ
2015 – Tony, Talk!
2016 – Helpless
2016 – Perfection
2016 – Rain
2016 – Closer
2017 – Антарктида
2017 – Журавлi
2017 – Lovers
2017 – Кораблі
2018 – Мелодія
2018 – Free Me
2018 – Коханці
2019 – Серце
2019 – Хто, як не ти
2019 – Жива
2020 – Косатка
2020 – Гора
2020 – Kobra
2020 – Все було так
ראו גם

אוקראינה באירוויזיון
הערות שוליים

↑  "About" (באנגלית). The Hardkiss Official Website. אורכב מ-המקור ב-2014-03-13.
↑  Rodríguez, Tony (4 בפברואר 2016). "The Hardkiss: "The main message of Helpless is that rebirth always hurts" (Ukrainian semifinalists – Exclusive Interview)". esc-plus.com. נבדק ב-5 בפברואר 2016. {{cite web}}:  (עזרה)
↑  Omelyanchuk, Olena (21 בפברואר 2016). "Jamala will represent Ukraine in Stockholm!". eurovision.tv. נבדק ב-21 בפברואר 2016. {{cite web}}:  (עזרה)
↑   ההארדקיס, בביצוע THE HARDKISS - Babylon (official), סרטון  באתר יוטיוב
↑  "Hurts With The Hardkiss at the Palace of Sports", last.fm. Retrieved on 5 February 2016.
↑  "Диджей-сет Соланж Ноулз на Дне рождения b-hush" (ברוסית). Jetsetter. נבדק ב-2019-03-28.
↑  "Названо номінантів на звання Найкращого українського артиста MTV EMA-2012" (באוקראינית). korrespondent.net. 20 בספטמבר 2012. נבדק ב-5 בפברואר 2016. {{cite web}}:  (עזרה)
↑  "THE HARDKISS at MIDEM 2012 (29th of January, 22.00 - Sparkling)". patreon.com. נבדק ב-6 בפברואר 2016. {{cite web}}:  (עזרה)
↑  "MIDEM Festival Wraps Up in France". The Hollywood Reporter. 2012-01-31. נבדק ב-2019-03-30.
↑  "ІІ Церемонія Yuna (15.03.2013)" (באוקראינית). yuna.ua. נבדק ב-5 בפברואר 2016. {{cite web}}:  (עזרה)
↑  Мироненко, Тома. "ПЕРВЫЙ СОЛЬНЫЙ КОНЦЕРТ THE HARDKISS" (ברוסית). bestin.ua. נבדק ב-6 בפברואר 2016. {{cite web}}:  (עזרה)
↑  История премии. Премия Муз-ТВ 2013. Перезагрузка (ברוסית). premia.muz-tv.ru. נבדק ב-5 בפברואר 2016. {{cite web}}:  (עזרה)
↑  "Park Live Festival 2014". last.fm. נבדק ב-5 בפברואר 2016. {{cite web}}:  (עזרה)
↑  "Фотоотчет| Park Live | День первый| ВДНХ| 27.06.2014" (ברוסית). rockcult.ru. נבדק ב-2019-03-30.
↑  "IV Церемонія Yuna (25.03.2015)" (באוקראינית). yuna.ua. נבדק ב-5 בפברואר 2016. {{cite web}}:  (עזרה)
↑  Album "Stones and Honey", SoundCloud
↑  Album "Stones and Honey", US iTunes Store
↑  Album "Perfection Is a Lie", US iTunes Store
↑  Album "Залізна ластівка", Google Play Music
| --- | --- |
בקרת זהויות :  ISNI: 0000 0004 7008 7439  MusicBrainz: b72469ab-0235-4ff5-8e39-09c66dcbe305
ההבניה של הנורמליות

נורמליות היא ערך שעוסקים בו בתחום המחקר לימודי מוגבלות כדי לנסות להבין האם אדם עם מוגבלות עומד בנורמות מבחינה פיזיולוגית ואינטליגנטית.
על מנת להבין את הגוף המוגבל צריך להבין מהו המושג 'נורמלי', הגוף הנורמלי, וכיצד הוא נבנה. ההבניה של הנורמליות היא תהליך יצירת המושג כפי שאנו מכירים אותו כיום. ההגדרה של הנורמליות היא שיצרה את הבעייתיות עבור אדם עם מוגבלות כפי שיוסבר בהמשך הערך.
כל תחום בעולם בו אנו חיים נמדד לפי ממוצע או נורמות. כולנו שואפים להיות נורמליים או מתאמצים לא להיות נורמליים. אנו מודדים אינטליגנציה, משקל וכולסטרול על טווח הנע בין מתחת לממוצע לבין מעל הממוצע. אנו צורכים ויטמינים בהתאם לאדם הממוצע וילדים נמדדים בהתאם לעקומת למידה נורמלית.
היסטוריה - התפתחות המושג

המילה נורמלי במשמעות של תקין נכנסה לשפה האנגלית בשנת 1840. המילה נורמה במובנה כיום נכנסה לשימוש בשנת 1855 והמילה נורמליות נכנסה לשימוש בשנת 1849 וב-1857.
היסטוריה - התפתחות המושג > הגוף האידיאלי - המאה ה-17

בדתות בהן האלוהים היה חזותי הגוף האידיאלי היה גוף האלוהים. משום כך, לאדם לא הייתה אפשרות להגיע אליו. לפי הגדרה זו, הגוף האידיאלי יכול להימצא רק במיתולוגיה ולא בעולם זה. וונוס והלנה מטרויה הן התגלמות היופי הגופני של האישה. על מנת להרכיב את גוף האישה האידיאלי צריך לקחת חלקים מושלמים מנשים שונות.
בתרבות בה קיים גוף אידיאלי כל האוכלוסייה נמצאת מתחת לאידיאלי. צורה גרוטסקית היא ההפך מהאידיאל, וכתוצאה מכך, כל גוף הוא במידה מסוימת מוגבל. הגרוטסקי הפך להיות סממן לחיים הציבוריים והפשוטים. עם זאת, לא ניתן להשוות בין המושג גרוטסקי שסימל את חיי היומיום לבין אנשים עם מוגבלות, מושג מאוחר יותר, שעל פי הגדרה מוקצים מן החברה, התרבות והנורמה.
היסטוריה - התפתחות המושג > הממוצע הופך לאידיאלי > סטטיסטיקה – המאה ה-18

בשנת 1749 נשמע לראשונה המושג סטטיסטיקה בהקשר של איסוף מידע עבור המדינה ונקרא בתחילת התקופה המודרנית פוליטיקה אריתמטית. החל משנת 1829 סטטיסטיקה שימשה את הרפואה בהערכה של בריאות ומחלות ובתחום של בריאות הציבור.
אדולף קוטלט (Adolphe Quetelet) תרם רבות לתחום הסטטיסטיקה. הוא מצא שניתן להשתמש בחוק הטעויות - בו משתמשים אסטרונאוטים כדי למקם כוכב בשמיים, על מנת למקם אנשים על סקאלה של גובה ומשקל. הוא טבע את המושג האדם הממוצע (“l’homme moyen”), וטען שאדם זה מייצג את הממוצע של תכונות האדם בכל ארץ.
ההשלכות החברתיות של רעיון זה הן מרכזיות, משום שביצירת האדם הממוצע נוצרה גם החברה הממוצעת. כך, נוצר מעמד הביניים, שמיוצג על ידי הבורגנות, ומסמל את הנורמה.
אידאולוגיה זו מצדיקה את רעיון הנורמה. חשיבה זו הופכת את הממוצע, את הביניים לאידיאל החדש. לפי קוטלט, אדם בעל תכונות של אדם ממוצע הוא אדם אידיאלי, המייצג את המצוינות, היופי והטוב הן מבחינה מוסרית והן מבחינה גופנית. 
רעיון הנורמה, בניגוד לאידיאל, מלמד על כך שמרבית האוכלוסייה צריכה להיות חלק מאותה נורמה. רוב האוכלוסייה נופלת תחת קשת ההתפלגות הנורמלית / עקומת הפעמון, שהפכה לסמל לעריצות הנורמה.
יחד עם מושג הנורמה הגיע מושג הסטייה או הקיצוניות שנמצאים בקצוות העקומה. בהקשר של הגוף, בחברה בה משתמשים במושג נורמה, אנשים עם מוגבלות ייחשבו סוטים.
היסטוריה - התפתחות המושג > הממוצע הופך לאידיאלי > אאוגניקה – המאה ה-19

במאה ה-19 באנגליה גברה ההתעניינות בסטטיסטיקה לצורכי המדינה והיא החלה לעקוב אחר הציבור. לכל מומחי ומפתחי הסטטיסטיקה היה דבר אחד משותף – כולם עסקו ברעיון השבחת הגזע- אאוגניקה. את המושג הגדיר סר פרנסיס גולטון (Sir Francis Galton) בשנת 1883. קוטלט הסביר את הקשר שבין סטטיסטיקה לרעיון השבחת הגזע של גולטון, וטען שהרעיון המרכזי של סטטיסטיקה הוא שהאוכלוסייה תהיה נורמלית. כלומר, למזער את כמות הסטיות שעל העקומה.
גולטון גם יצר מערכת מודרנית של טביעות אצבעות לצורך זיהוי אישי. הוא רצה להראות שיש תכונות פיזיות שעוברות בירושה, כך שלגוף יש זהות, שלא יכולה להשתנות על ידי מוסר או רצון האדם. זהות פיזית זו מצטרפת לסממני הגוף האחרים כגון אינטליגנציה, גובה וזמן תגובה. מכאן ניתן להסיק ששונות גופנית הופכת למזוהה עם זהות האדם וניתן למדוד אותה.
עוד בשנת 1883 אלכסנדר גרהאם בל הזהיר מפני היווצרות גזע של חרשים-אלמים, הנוטים להתחתן זה עם זה. אזהרה זו מלמדת על הטרור שחשו אנשים נורמליים כשהסתכלו על מי שנמצא בקצוות העקומה ונחשב סוטה.
גולטון פיתח את התאוריה של קוטלט וייצר את מושג הנורמה. הוא שינה את השם 'עקומת הטעויות' ל'עקומת התפלגות נורמלית' ובמקום להשתמש בממוצע הוא החל להסתכל על החציון. הוא חילק את העקומה לרבעים, ובכך הצדיק את טענתו שלא כל קצוות העקומה שווים, וניתן לדרג תכונות מסוימות. אדם גבוה טוב יותר מאדם נמוך אף ששניהם נמצאים בקצוות העקומה. רעיון זה משרת טוב יותר את רעיון האאוגניקה.
השלכות חברתיות בתרבות המערבית

רעיון האאוגניקה מיקם את כל הסטיות מהנורמה תחת אותה קטגוריה. וכך, פושעים, עניים ואנשים עם מוגבלות הוזכרו, לעיתים, יחד. בטווח הרחוק קטגוריה זו סומנה כגורמת לאומה לחלות. רעיון זה השתלב עם ניסיון התעשיינים ליצור עובד אוניברסלי שמאפייניו הפיזיים אחידים. עובד אוניברסלי זה משמעו האדם הממוצע ולא כולל את הקטגוריה של סטיות מהנורמה.
להגמוניה הנורמלית יש השלכות מעמיקות על התרבות. במאה ה-19 וה-20 הן הפכו הבדלים פיזיולוגים להבדלים אידאולוגים, כפי שניתן לראות בהתרחשותה של השואה.
חוקרת בשם לינטון טוענת שבחברה המודרנית נורמלי וא-נורמלי הפכו לקטגוריות בינאריות שתלויות זו בזו לצורך קיומן, ובתחזוקת הניגוד לצורך משמעותן.
חוקרת אחרת בשם תומפסון מגדירה את הנורמלי כהבניה של זהות של אלה, שמניחים שבזכות תצורת הגוף והון כלכלי הם יכולים להיכנס לעמדת סמכות, ולהפעיל את הכוח שהיא מעניקה להם. עוד היא טוענת, שאת רעיון הנורמלי ניתן לראות רק כהבנה של מוגבלות, משום שסימון תרבותי של האחר קשור במוגבלות. לפי החוקרת קרול תומאס אין גבול מוגדר בין לקות לחוסר לקות, משום שהגדרה זו כרוכה במשמעויות חברתיות-תרבותיות ולא בנתונים ביולוגים שהם נורמליים או א-נורמליים. ביוקנן טוען, שהאפשרות שתפקוד נורמלי יהפוך למוגבל תלויה בסביבה החברתית של אותו אדם. אך האריס טוענת שזה לא תמיד נכון. למשל, אדם חירש לא ישמע ללא קשר לסביבתו החברתית.
לעומת זאת, ישנם חוקרים שטוענים שהגדרה של המוגבל או הלקוי לא חייבת להיות ביחס לנורמלי אלא ביחס לאפשרויות הקיימות. החוקרת האריס טוענת שישנם אנשים עם מוגבלות שהם גם נורמליים. כמו למשל, אנשים בהירי עור שתפקודם נחשב נורמלי עשויים להיחשב מוגבלים מבחינת רגישותם לשמש ולסרטן העור.
על פי וונדל הגדרה טובה של מוגבלות צריכה להכיר בכך שמבנה גוף ותפקוד נורמליים, כמו גם יכולת נורמלית לבצע פעולות, תלויים במידה מסוימת בסביבה המבנית, החברתית והתרבותית שבה חי האדם, ומושפעים מגורמים כמו מהן הפעולות הנחוצות להישרדות בסביבה ומהן היכולות שהתרבות מחשיבה כחיוניות למשתתף. לפיכך, פעולות שנחשבות לנורמה בחברה אחת עשויות לא להיחשב לנורמה בחברה אחרת.
חשיבות ערך הנורמליות עבור אנשים עם מוגבלות

סטטיסטיקה ואאוגניקה הביאו לחברה את המושג נורמה ובמיוחד את הגוף הנורמלי, וכך יצרו את המושג הגוף המוגבל. האידיאל הסטטיסטי שונה מהאידיאל הקלאסי. רעיון הנורמה של גוף האדם יוצר מושג של גוף הסוטה מאותה נורמה. הנורמה מגדירה איך הגוף צריך להיות, ויוצרת, לפיכך, סוג חדש של אידיאלי. בעקבות זאת, אנשים עם מוגבלויות הוקצו מהחברה, מהתרבות ומהנורמה. בזמן המהפכה התעשייתית, כשהיה ניסיון ליצור עובד אחיד מבחינת תכונות פיזיות, אנשים עם מוגבלויות נותרו ללא עבודה, מה שתרם להקצאתם מהחברה. בתרבויות מערביות מודרניות היה נהוג לרכז אנשים עם מוגבלות בגטאות. לעיתים מנעו ממי שתויג כבעל הפרעות נפשיות טיפול בריאותי בסיסי משום שהעריכו שתוחלת חייו היא שני שלישים ואף פחות מזו של שאר האוכלוסייה.
משום שאנשים עם מוגבלות לא נחשבו נורמליים היה ניסיון לנרמל אותם. כלומר, 'לתקן' את האדם באמצעות ניתוחים ותוכניות שיקום. למעשה, כל דרך הייתה מוצדקת גם אם הייתה כרוכה בכאב ובסבל עבור אותו אדם עם מוגבלות.
אנשים עם מוגבלות פיזית, חושית או אינטלקטואלית נתקלו במחסומים רבים כמו גישה להשכלה, לעבודה, קושי בקבלת שירותים רפואיים ותמיכה חברתית. אנשים עם מוגבלות נתפסו כאזרחים מסוג אחר שלא תורמים לכלכלת המדינה, כצרכנים אפשריים או כמי שיכולים להשפיע על המצב הפוליטי ולהצביע.
בשנת 1976 גברה ההבנה שהקצאת אנשים עם מוגבלות מהחברה לא נעוצה בלקותם אלא באופן שבו החברה מתייחסת לאנשים אלה. עוד הבינו שעל מנת לשנות את המצב יש לבצע שינויים בחברה עצמה ולא לנסות לשנות אנשים עם מוגבלות. כך התפתח המודל החברתי.
למרות ההבנה וניסיונות לשינוי, החברה בה אנו חיים עדיין מפלה, מקצה ומדכאה אנשים עם מוגבלות.
בביבליוגרפיה

Davis, Lennard J. "Constructing normalcy." The disability studies reader (1997):9-28
Oliver, Mike. "If I had a hammer: The social model in action." Disabling barriers-Enabling environment 2 (2004): 7-12
Oliver, Mike. "The individual and the social models of disability." Joint workshop of the living options Group and the research Unit of the Royal College of Physicians. Vol. 23. 1990
הערות שוליים

↑  Linton, Simi. Claiming disability: Knowledge and identity. New York University Press, 1998
↑  Thomson, Rosemary Garland. Extraordinary bodies: Figuring physical disability in American culture and literature. Columbia University Press, 1997.
↑  Thomas, Carol. Female forms: Experiencing and understanding disability. Open University Press, 1999.
↑  Buchanan Allen, et al. From chance to choice: Genetics and Justice. Cambridge University Press, 2001
1 2  Harris, John." One principle and three fallacies of disability studies." Journal of Medical Ethics 27.6 (2001): 383-387.
↑  Wendell, Susan. The rejected body: Feminist philosophical reflections of disability Psychology Press, 1996
↑  Smith, Phil. "Drawing new maps: A radical cartography of developmental disabilities." Review of Educational Research 69.2 (1999): 117-144.
↑  Horwitz, Sarah M., et al. "The health status and needs of individuals with mental retardation." New Haven, Connecticut: Department of Epidemiology and Public Health, Yale University School of Medicine (2000).
ההבחנה אנליטי-סינתטי

ההבחנה אנליטי-סינתטי (באנגלית: Analytic–synthetic distinction), נקראת גם "הדיכוטומיה האנליטית-סינתטית", היא הבחנה סמנטית הנמצאת בשימוש בעיקר בפילוסופיה. הבחנה זו מבדילה בין שני סוגים של טענות: טענות אנליטיות (מנתחות) וטענות סינתטיות (מרכיבות). 
 טענה אנליטית היא טענה הנכונה מכוח משמעותה, בעוד שטענה סינתטית נכונה מכוח יחסיה עם העולם. עם זאת, פילוסופים שונים השתמשו בהגדרות אלו בדרכים שונות, ויותר מכך, ישנם פילוסופים המפקפקים בעצם הרלוונטיות של הבחנה זו.
עמנואל קאנט > הכלה מושגית

הפילוסוף עמנואל קאנט משתמש במונחים "אנליטי" ו"סינתטי" כדי להבחין בין שני סוגים של טענות. קאנט מציג את ההבחנה בהקדמה לספרו ביקורת התבונה הטהורה. שם, הוא מתמקד במשפטי חיוב בעלי מבנה פשוט של נושא ונשוא, ומגדיר "טענה אנליטית" ו"טענה סינתטית" באופן הבא:
טענה אנליטית היא טענה בה הנשוא מוסר על הנושא דבר הכלול בו מעצם הגדרתו, כלומר מסביר אותו.
לדוגמה – "כל הרווקים אינם נשואים", "לכל המשולשים שלוש צלעות". קאנט עצמו נותן את הדוגמה הבאה: "כל הגופים מתפשטים" (כלומר, תופסים מקום בחלל).
בכל אחד ממשפטי חיוב אלו, הנשוא אינו מוסיף מידע חדש לגבי הנושא אלא מנתח אותו, מציין תכונה המשויכת לו בהגדרה. עצם ההגדרה "רווק" מכילה את התכונה "לא נשוי", עצם ההגדרה "משולש" מכילה את התכונה "בעל שלוש צלעות".
טענה סינתטית היא טענה בה הנשוא מוסר על הנושא דבר שאינו כלול בו מעצם הגדרתו, כלומר מרחיב עליו.
לדוגמה – "כל הרווקים בודדים", "כל חיה בעלת לב היא גם בעלת כליות". קאנט נותן את הדוגמה "כל הגופים כבדים".
במשפטים הללו, הנשוא מוסיף דבר שאינו כלול בנושא מעצם הגדרתו. המושג "רווק" אינו אומר בהכרח "בודד", "בודד" אינו חלק מההגדרה של המושג. הדבר נכון גם לגבי המשפט "כל חיה בעלת לב היא גם בעלת כליות". גם אם כל חיה בעלת לב היא גם בעלת כליות, הימצאותן של כליות אינה כלולה בהגדרה "חיה בעלת לב".
עמנואל קאנט > ההבחנה אפריורי ואפוסטריורי

בהקדמה לספרו ביקורת התבונה הטהורה מעמיד קאנט את ההבחנה אנליטי-סינתטי אל מול ההבחנה אפריורי ואפוסטריורי. הוא מגדיר את התנאים הבאים:
טענה אפריורית היא טענה שהצדקתה אינה נסמכת על החושים. החושים יכולים לאשר אותה, אך היא אינה מבוססת עליהם. לדוגמה –
"כל הרווקים אינם נשואים"
"12 = 5 + 7"
הצדקתן של טענות אלו אינה כרוכה בהתנסות. אין צורך בחוויה כדי לקבוע את נכונותן. הניסיון דרוש כדי להבין את עצם הקונספט של רווק, או של המספר "7" וכו', אך ההבחנה אינה מתייחסת להבנת המושגים עצמם אלא לאופן הצדקת הטענה. מבחינה זו ברגע שהמושגים הובנו, הניסיון אינו נחוץ עוד.
טענה אפוסטריורית היא טענה שהצדקתה נסמכת על החושים. החושים מאשרים אותה והיא מבוססת על נתוניהם. לדוגמה –
"כל הרווקים אינם מאושרים"
"יש שולחנות"
הצדקתן של שתי הטענות תלויה בניסיון ונסמכת על החושים.
כשמצרפים את ההבחנה סינתטי/אנליטי יחד עם ההבחנה אפריורי/אפוסטריורי מקבלים ארבעה סוגי משפטים:
1. אנליטי אפריורי
2. סינתטי אפריורי
3. אנליטי אפוסטריורי
4. סינתטי אפוסטריורי.
קאנט מסמן את הסוג השלישי כסתירה עצמית חמורה, ולפיכך מוציא אותו מהדיון. שלושת סוגי המשפטים האחרים מהווים רכיבים במסגרת האפיסטימולוגית שהוא מתווה, ושלושתם יחדיו מכסים את כל המשפטים האפשריים.
עמנואל קאנט > היתכנות המטאפיזיקה

לאחר שפסל את אפשרות קיומן של טענות אנליטיות אפוסטריוריות, והסביר כיצד אנו יכולים להשיג ידיעה של טענות אנליטיות אפריוריות, קאנט מסביר גם כיצד אנו יכולים להשיג ידיעה של טענות סינתטיות אפוסטריוריות. השאלה היחידה שנותרת אפוא פתוחה היא כיצד אפשרית ידיעה של טענות סינתטיות אפריוריות. עבור קאנט מדובר בשאלה קריטית, שכן לטענתו כל הידע המטאפיזי הוא ידע מסוג זה. אם אין ביכולתנו לקבוע אילו טענות סינתטיות אפריוריות הן אמת, אזי המטאפיזיקה פסולה כדיסציפלינה. חלק נכבד מספרו, ביקורת התבונה הטהורה, מוקדש לבחינת סוגיה זו: האם וכיצד ידיעה של טענות סינתטיות אפריוריות היא אפשרית.
פוזיטיביזם לוגי

הפוזיטיביסטים הלוגיים מסכימים עם קאנט בקביעתו כי יש לנו ידע אודות אמיתות מתמטיות וכי המשפטים המתמטיים הם אפריוריים. עם זאת, הם לא מאמינים שיש צורך כלשהו במטאפיזיקה כדי להסביר את הידע הזה. הפוזיטיביזם הלוגי יטען כי הבנתנו את המשפט "כל הרווקים אינם נשואים" והבנתנו את המשפטים המתמטיים מתאפשרות הודות לעיקרון אחד: מוסכמות השפה. מתוך מבנה השפה, נגזרים כל סוגי הידע האנושיים.
רודולף קרנפ מתייחס לנושא באוטוביוגרפיה שלו:
"האמפריציזם תמיד טען כי כל הידע מבוסס על הניסיון, ובכלל זה גם המתמטיקה. אולם, אנו מצדדים בעמדה הרציונליסטית, שדוחה את הרעיון לפיו המשפט 2+2=4 מוסק מהניסיון, מתוך התבוננות בעובדות, שכן הנחה כזו תוביל אל התוצאה הלא מקובלת לפיה משפטי האריתמתיקה אולי יוכחו יום אחד כלא הגיוניים, לאורו של ניסיון חדש. הפתרון אותו אנו מציעים, בהתבסס על עבודתו של ויטגנשטיין, גורס כי התזה האמפירציסטית שימושית רק לגבי אמיתות עובדתיות. אמיתות המתמטיקה והלוגיקה לעומת זאת, אינן צריכות להיות מאומתות בתצפית, כיוון שאינן מעידות על דבר ששייך לעולם העובדתי והן יכולות לסבול כל קומבינציה של עובדות"
פוזיטיביזם לוגי > מושגי הפוזיטיביזם הלוגי

הפוזיטיביסטים הלוגיים ירשו מקאנט את ההבחנה בין אנליטי לסינתטי, אולם הציעו המשגה מעודכנת למונחים אלו לאור תפיסת העולם החדשה שהציעו.
הם סיפקו הגדרות רבות ושונות לטענה אנליטית, וביניהן:
טענה שאמיתותה תלויה אך ורק במשמעות המושגים שלה.
טענה שהיא נכונה (או שקרית) מכוח הגדרה.
טענה שאמיתותה (או שקריותה) נובעת ממוסכמות השפה בלבד.
(הפוזיטיביסטים הלוגיים אומנם האמינו שהטענות היחידות שהן אמיתיות בהכרח הן טענות אנליטיות, אבל הם לא ניסחו את הדברים בצורה כזו. הם לא הגדירו טענה אנליטית כ"טענה אמיתית בהכרח" או כ"טענה אמיתית בכל עולם אפשרי").
לאחר מכן, הם הגדירו טענה סינתטית על דרך השלילה, כך:
טענה סינתטית היא כל טענה שאינה אנליטית.
הגדרות אלו חלות על כל סוגי המשפטים, ולא רק על משפטים בעלי מבנה פשוט של נושא ונשוא. עם זאת, ההבחנה של הפוזיטיביסטים הלוגיים שונה משל קאנט. אם תחת הגדרותיו של קאנט היה המשפט "12 = 5 + 7" סינתטי, הרי תחת הגדרותיהם של הפוזיטיביסטים הלוגיים הוא אנליטי.
ראו גם

מובן והוראה
ביקורת התבונה הטהורה
אמפיריציזם
רציונליזם
תורת ההכרה
לקריאה נוספת

Baehr, Jason S. (18 באוקטובר 2006).  J. Fieser; B. Dowden (eds.). "A Priori and A Posteriori". The Internet Encyclopedia of Philosophy. {{cite web}}:  (עזרה)
Boghossian, Paul. (1996). "Analyticity Reconsidered". Nous, Vol. 30, No. 3, pp. 360–391. <(הקישור אינו פעיל, 24.3.2022)http://www.nyu.edu/gsas/dept/philo/faculty/boghossian/papers/AnalyticityReconsidered.html>.
Cory Juhl; Eric Loomis (2009). Analyticity. Routledge. ISBN 0415773334.
Kant, Immanuel. (1781/1998). The Critique of Pure Reason. Trans. by P. Guyer and A.W. Wood, Cambridge University Press .
Rey, Georges. (2003). "The Analytic/Synthetic Distinction". The Stanford Encyclopedia of Philosophy, Edward Zalta (ed.). <http://plato.stanford.edu/entries/analytic-synthetic>
Soames, Scott (2009). "Chapter 14: Ontology, Analyticity and Meaning: The Quine-Carnap Dispute".  In David John Chalmers; David Manley; Ryan Wasserman (eds.). Metametaphysics: New Essays on the Foundations of Ontology (PDF). Oxford University Press. ISBN 0199546045.(הקישור אינו פעיל)
Frank X Ryan (2004). "Analytic: Analytic/Synthetic".  In John Lachs; Robert B. Talisse (eds.). American Philosophy: An Encyclopedia. Psychology Press. pp. 36–39. ISBN 020349279X.
Quine, W. V. (1951). "Two Dogmas of Empiricism". Philosophical Review, Vol.60, No.1, pp. 20–43. Reprinted in From a Logical Point of View (Cambridge, MA: Harvard University Press, 1953). <http://www.ditext.com/quine/quine.html>.
(הקישור אינו פעיל, 24.3.2022)Robert Hanna (2012). "The return of the analytic-synthetic distinction" (PDF). Paradigmi.
הספר שתי עגלות וכדור פורח/ מיכאל אברהם, וכן שלושת ספרי הקוורטט הנוספים.
הערות שוליים

↑  Rey, Georges. "The Analytic/Synthetic Distinction". The Stanford Encyclopedia of Philosophy (Winter 2010 Edition). Retrieved February 12, 2012.
↑  Carnap, R. (1999). "Autobiography". In Paul Arthur Schlipp. The Philosophy of Rudolf Carnap. Open Court Publishing Company. p. 64. ISBN 0812691539.
↑  Michael Friedman (1997). "Carnap and Wittgenstein's Tractatus". In William W. Tait; Leonard Linsky. Early Analytic Philosophy: Frege, Russell, Wittgenstein. Open Court Publishing. p. 29. ISBN 0812693442.
| --- | --- |
בקרת זהויות :  GND: 4225276-3 
עמנואל קאנט
לודוויג ויטגנשטיין, עבודתו הפילוסופית השפיעה מאוד על הפוזיטיביזם הלוגי.
המנון מונגוליה

| --- | --- |

 מדינה:  מונגוליה מונגוליה
 שפה:  מונגולית
 מילים:  טסמדין דמדינסורן
 לחן:  בילגין דמדינסורן ולובסנז'מצי מרדורז'
 תאריך מעמד רשמי:  1950
 
ההמנון הלאומי של מונגוליה (במונגולית: Монгол Улсын Төрийн Дуулал בתעתיק: מוֹנגוֹל אוּלסִין טֶרִיין דוּוּלָל) נכתב על ידי טסמדין דמדינסורן והולחן על ידי בילגין דמדינסורן ולובסנז'מצי מרדורז'.
ההמנון אומץ רשמית לראשונה בשנת 1950, עת החליף את ההמנון המונגולי הקודם שהיה בשימוש משנת 1924. בשנת 1961 הוחלף ההמנון בהמנון אחר שהרבה לבטא את הרעיונות הקומוניסטיים של המדינה. עם נפילת הקומוניזם במונגוליה, הוחזר ההמנון המקורי משנת 1950, אך בהורדת בית אשר הילל את המנהיגים הקומוניסטים: ולדימיר לנין, יוסיף סטלין, דמדין סוחבאטאר והורלוגין צ'ויבלסאן. ב-6 ביולי 2006 שינה הפרלמנט המונגולי במעט את מילות השיר על מנת לציין את ג'ינג'יס חאן, מייסד האימפריה המונגולית.
מילות ההמנון

| תרגום לעברית | מונגולית |
| --- | --- |
אומתנו העצמאית הקדושה  ערשם המקודש של המונגולים כולם  מי ייתן ומעשים טובים מכל העולם,  ימשיכו להביא לנו שגשוג נצחי.    מדינתנו תחזק את יחסיה  עם כל המדינות הצדיקות בעולם,  ותנו לנו לפתח את מונגוליה האהובה,  עם כל הרצון והיכולת שלנו.    סמלי מדינתנו מברכים אותנו  וגורל העם תומך בנו,  הבה נוריש את מוצאנו, תרבותנו, ושפתנו,  מדור לדור, מאב לבן.    האנשים הנאורים של מונגוליה האמיצה  השיגו חירות ואושר,  המפתח להנאה והדרך לקידמה -  מונגוליה המלכותית - ארצנו, תחיי לנצח!: Дархан манай тусгаар улс  Даяар Монголын ариун голомт  Далай их дээдсийн гэгээн үйлс  Дандаа энхжиж, үүрд мөнхөжнө    Хамаг дэлхийн шударга улстай  Хамтран нэгдсэн эвээ бэхжүүлж  Хатан зориг, бүхий л чадлаараа  Хайртай Монгол орноо мандуулъя    Өндөр төрийн минь сүлд ивээж  Өргөн түмний минь заяа түшиж  Үндэс язгуур, хэл соёлоо  Үрийн үрдээ өвлөн бадраая    Эрэлхэг Монголын золтой ардууд  Эрх чөлөө жаргалыг эдлэв  Жаргалын түлхүүр, хөгжлийн тулгуур  Жавхлант манай орон мандтугай
מילות ההמנון עד 2006

| תרגום לעברית | מונגולית |
| --- | --- |
אומתנו המהפכנית הקדושה  ערשם המקודש של המונגולים כולם  אף אויב לא יביס אותנו,  ואנו נשגשג לנצח.    מדינתנו תחזק את יחסיה  עם כל המדינות הצדיקות בעולם,  ותנו לנו לפתח את מונגוליה האהובה,  עם כל הרצון והיכולת שלנו.    האנשים המהוללים של מונגוליה האמיצה  הביסו כל סבל והשיגו אושר,  המפתח להנאה והדרך לקידמה -  מונגוליה המלכותית - ארצנו, תחיי לנצח!    מדינתנו תחזק את יחסיה  עם כל המדינות הצדיקות בעולם,  ותנו לנו לפתח את מונגוליה האהובה,  עם כל הרצון והיכולת שלנו.: Дархан манай хувьсгалт улс  Даяар монголын ариун голомт  Дайсны хөлд хэзээ ч орохгүй  Дандаа энхжин үүрд мөнхжинө    Хамаг дэлхийн шударга улстай  Хамтран нэгдсэн эгнээг бэхжүүлж  Хатан зориг бүхий чадлаараа  Хартай Монгол орноо мандуулъя    Зоригт Монголын золтой ардууд  Зовлонг тонилгож, жаргалыг эдлэв  Жаргалын түлхүүр, хөгжлийн тулгуур  Жавхлант манай орон мандтугай    Хамаг дэлхийн шударга улстай  Хамтран нэгдсэн эгнээг бэхжүүлж  Хатан зориг бүхий чадлаараа  Хайрт Монгол орноо мандуулъя